

# Казанда стадион төзелешендә актив катнашучылар спорт мәйданчыклы булачак

*23.03.2013*


Казанда 2013 елгы Универсиадага торгызыла торган футбол стадионы төзелешендә актив катнашучы муниципаль берәмлекләр спорт мәйданчыкларына ия булачак. Бу хакта бүген төзелеш һәм торак тапшыру буенча видеоконференция режимында узган республикакүләм киңәшмәдә ТР Президенты Рөстәм Миңнеханов белдерде.


Быел Татарстанда 100 спорт мәйданчыгы төзеләчәк. Алар футбол стадионы төзелешендә һәм аның территориясен төзекләндерүдә актив катнашкан муниципаль берәмлекләр территориясендә пәйда булачак. “Бу яхшы эш өчен бүләк булачак”, - диде Рөстәм Миңнеханов.

Республика Президенты яңа футбол стадионы төзелешендә ярдәм итү өчен үз территориясеннән кешеләр җибәргән муниципаль берәмлек җитәкчеләренә рәхмәт белдерде һәм эш темпын акрынайтмауны, шулай ук объектка мөмкин булганча яңа көчләр җибәрүне сорады.



*"Татар-информ" ИА*
Казанда стадион төзелешендә актив катнашучылар спорт мәйданчыклы булачак